Harald Stenmark

**Harald Alfred Stenmark** (født 1960) er en norsk kreftforsker og cellebiolog, kjent for sine studier på molekylære mekanismer som fører til at normale celler utvikler seg til kreftceller . Siden 2018 er han leder for Senter for kreftcelle-reprogrammering, et Senter for fremragende forskning under Universitetet i Oslo (UiO). Stenmark leder også Seksjon for molekylær cellebiologi ved Institutt for kreftforskning, Oslo universitetssykehus.

## Utdannelse
Stenmark tok examen artium ved Brønnøysund videregående skole i 1979. Han ble cand.pharm. i 1985 ved Universitetet i Oslo.

## Karriere

### Doktorgrad
Stenmark ble dr.philos. ved Radiumhospitalet 1991 under veiledning av professor Sjur Olsnes. Stenmarks doktoravhandling handlet om difteritoksin, et giftstoff produsert av difteribakterien, og hvordan dette trenger inn i celler. I avhandlingen viste Stenmark blant annet at en ufarlig variant av difteritoksin kan brukes til å frakte "fremmede" proteiner inn i celler.

### Postdoktorstipendiat
Etter å ha fullført doktorgraden arbeidet Stenmark tre år som postdoktorstipendiat ved European Molecular Biology Laboratory i Heidelberg under veiledning av Dr. Marino Zerial. Som postdoktorstipendiat i Marino Zerials gruppe studerte Stenmark Rab-GTPaser, en gruppe proteiner som styrer intracellulær transport. Stenmark var den første til å vise at Rab-GTPaser er aktive når de har bundet GTP og inaktive når de binder GDP . Han identifiserte også den første "effektoren" som binder til den GTP-bundne formen av Rab5 på endosomer, Rabaptin-5 .

### Videre karriere
Stenmark mottok i 1995 forskerstipend fra Kreftforeningen, og siden 1997 har han vært ansatt som forsker ved Institutt for kreftforskning.  I perioden 2007–2017 var Stenmark leder for Senter for kreftbiomedisin, et senter for fremragende forskning ved Universitetet i Oslo.

Stenmark  har vært professor I ved UiO siden 2007, og han er tilknyttet Institutt for klinisk medisin. Han har vært professor II ved Farmasøytisk institutt (1999-2003) og ved Senter for molekylær inflammasjonsforskning, NTNU, siden 2004.  Stenmark har vært medlem av Toppforskningsprogrammet, og han har oppnådd Advanced Grant fra Det europeiske forskningsråd i 2008 og i 2018.

Fra 2007 til 2017 ledet han UiOs Senter for kreftbiomedisin; et senter for fremragende forskning. I 2018 ble han leder for et nytt senter for fremragende forskning ved UiO; Senter for kreftcelle-reprogrammering.

Et tidlig funn fra Stenmarks egen forskningsgruppe har vist seg å ha stor betydning for vår forståelse av hvordan cytosoliske proteiner blir rekruttert til cellens indre membraner. Stenmark identifiserte en sink-bindende proteinmodul som han kalte for FYVE-domenet . Sammen med to andre forskningsgrupper viste hans gruppe at FYVE-domenet binder til et spesielt membranlipid, fosfatidylinositol 3-fosfat (PI3P) . Det finnes ca 30 ulike humane proteiner som inneholder et FYVE-domene, og Stenmarks forskningsgruppe har vist hvordan disse rekrutteres til intracellulære membraner på en PI3P-avhengig måte og regulerer cellulære prosesser som membranfusjon , degradering av vekstfaktor-reseptorer , autofagi , celledeling  og dannelse av cellulære utløpere . Stenmarks gruppe har også vært blant de ledende i verden i studier av såkalte ESCRT-proteiner, som er involvert i cellulær reseptorsortering og membran-dynamikk . Et viktig funn var at ESCRT-proteiner forårsaker lukking av membranen som omgir nydannede cellekjerner ved slutten av celledelingen .

Stenmarks arbeid har ført til oppdagelse av flere tumor-suppressorer, cellulære proteiner som forhindrer kreft, og enzymet som danner PI3P er også kjent som en tumor-suppressor .

## Utmerkelser

*Anders Jahres medisinske pris 1999 til yngre forskere «for studier av mekanismer for intracellulær transport»
*Radiumhospitalets forskningspris 2002
* European Molecular Biology Organization, innvalgt 2004
*Det Norske Videnskaps-Akademi, innvalgt 2004
*Sir Hans Krebs Medal 2010
*European Academy of Cancer Sciences, innvalgt 2011
*Forskningsprisen fra Oslo universitetssykehus 2013
*Kong Olav Vs Kreftforskningspris 2014
*Norges forskningsråds pris for fremragende forskning 2015
*Forskningsprisen ved Universitetet i Oslo 2018
*Fridtjof Nansens belønning for fremragende forskning 2021
*Anders Jahres medisinske pris 2022 (hovedprisen) «for hans banebrytende studier av prosesser i cellemembraner og hvordan feilregulering av slike prosesser påvirker utvikling av kreft»

## Familie
Stenmark er bror av Asbjørn Stenmark og Håkon Stenmark. Han er gift med celleforskeren Yan Zhen, og sammen har de en datter.

## Referanser


## Eksterne lenker
*